# Espècia

Les espècies són parts de plantes aromàtiques de sabor fort o també preparacions fetes a partir de barreges d'aquestes plantes. Són utilitzades en petita quantitat en la cuina com a conservador, condiment o colorant. Les espècies s'han de diferenciar d'altres productes utilitzats per a perfumar els plats, com ara les herbes aromàtiques o les fruites. Les espècies eren un dels productes comercials més costosos durant l'antiguitat i l'edat mitjana. Un gran nombre d'espècies eren utilitzades abans en medicina.

## Espècies comunes

La sal comuna és un amaniment extremadament corrent, sovint considerat com una espècia; tanmateix, és un producte mineral. Algunes espècies molt utilitzades en la cuina catalana són el pebre i el safrà.
Les espècies es poden classificar en diferents tipus:
* les fulles o branques de les plantes aromàtiques de les quals es pot utilitzar tot o part de la planta segons el seu interès aromàtic. L'alfàbrega, el romaní, la farigola, el julivert, l'anet, l'orenga, l'estragó, o el llorer en són exemples.
* Els fruits madurs o llavors de plantes. Se'n pot citar el pebre, el fonoll, el coriandre, el cardamom, o la mostassa.
* Les flors o parts de les flors d'algunes plantes, com per exemple el safrà, que són els pistils de la flor del safrà.
* L'escorça d'arbres o de plantes, com per exemple la canyella, que és la corfa del canyeller.
* Les arrels o els bulbs de certes plantes, com ara el gingebre o l'all.

## Algunes barreges comunes d'espècies

* Curri. Una barreja asiàtica composta d'un gran nombre d'espècies orientals, com ara alfàbrega, safrà, canyella, cardamom, ceba seca, api, comí, gingebre, mostassa, nou moscada, pebre de Caiena, pebre i altres.
* Fines herbes. Pot designar una barreja particular de cibulet, cerfull, julivert i estragó, però als Països Catalans sol emprar-se com a sinònim d'herbes aromàtiques que, per extensió, solen ser les típiques de les zones de la Mediterrània i, per tant, acaba sent-ho també de les herbes de Provença. De vegades, segons el context, en diem simplement herbes.
* Herbes de Provença. Barreja d'herbes aromàtiques seques originàries de les zones de la Mediterrània, especialment de la Provença, entre les quals poden trobar-se romaní, alfàbrega, orenga, llorer, cerfull, espígol, fonoll, estragó i altres.
* Spigol, o també anomenat safrà dels pobres. Barreja de cúrcuma, de vegades una mica de safrà, i altres espècies, que s'utilitza per a donar color groc a alguns plats, en lloc del safrà, a França i a alguns països d'Àfrica.

## Producció

L'Índia lidera la producció global d'espècies, amb un 75%.
Principals països productors d'espècies (en tones) :
| Posició | País | 2010 | 2011 |
| 1 | Índia | 1.474,900 | 1.525.000 |
| 2 | Bangladesh | 128.517 | 139.775 |
| 3 | Turquia | 107.000 | 113.783 |
| 4 | R.P. de la Xina | 90.000 | 95.890 |
| 5 | Pakistan | 53.647 | 53.620 |
| 6 | Iran | 18.028 | 21.307 |
| 7 | Nepal | 20.360 | 20.905 |
| 8 | Colòmbia | 16.998 | 19.378 |
| 9 | Etiòpia | 27.122 | 17.905 |
| 10 | Sri Lanka | 8.293 | 8.438 |
| — | Món | 1.995.523 | 2.063.472 |
| Font: Organització de les Nacions Unides per a l'Agricultura i l'Alimentació ||||

## Referències

* ↑ «Production of Spice by countries» (en anglès). UN Food & Agriculture Organization, 2011. Arxivat de l'original el 2018-12-26. [Consulta: 3 abril 2016].